בס"ד

במסגרת ארועי חנוכה שעמדו בסימן 65 לבית שמש:

הצלחה רבה להופעה המושקעת של גדול הזמר החסידי מרדכי בן דוד עם אמן הרגש אלי פרידמן 
*בנוסף הופיעו מקהלת הילדים שירה חדשה *ראש עיריית בית שמש מר משה אבוטבול: העירייה מספקת מענה רחב לכלל האוכלוסיות המתגוררות בעיר בית שמש והפעם בזכות תקצוב משרד התרבות * *דובר העירייה מתי רוזנצויג שהפיק את האירוע: השתדלנו לשלב אמנים מקומיים על מנת לעודד את האמנות בעיר
במסגרת אירועי חנוכה אשר עמדו בסימן 65 לבית שמש שנוסדה בימי החנוכה, התקיים בהצלחה רבה ארוע מכובד ויוקרתי באודיטוריום המפואר שבמכללה הלאומית לשוטרים בא.ת. מערבי בית שמש.

האירוע המכובד נערך בכניסה חופשית לכלל התושבים אשר קיבלו כרטיס כניסה באחת מנקודות החלוקה הפרוסות בעיר. גולת הכותרת של האירוע הייתה הופעתו של גדול הזמר החסידי בכל הזמנים מרדכי בן דוד (ורדיגר), יחד עמו הופיעו מיטב אמני העיר במוזיקה החסידית: אמן הרגש אלי פרידמן, ומקהלת הילדים 'שירה חדשה' בניצוח של נחמן סלצר.

האירוע שהופק ע"י דובר העירייה מתי רוזנצוייג, התקיים ברמה גבוהה במיוחד, הן מבחינת הרכב האמנים, והן באיכויות המערכות המשלימות: הגברה, סאונד, תאורה ומסכי לדים, זאת הודות לסיוע הנדיב של משרד התרבות.

במהלך ההופעה, הזמין מרדכי בן דוד את ראש העיר להצטרף אליו בדואט לאחד השירים ישנים והאהובים 'שיר השלום', ראש העיר ציין כי השיר מתאים במיוחד לעיר בית שמש המשקיעה מאמצים רבים באחדות ושלום בין התושבים מכלל המגזרים. 
ראש עיריית בית שמש משה אבוטבול, שבמסגרת מדיניותו לעידוד התרבות והאמנות המקומית התקיים האירוע, בירך את המשתתפים וציין את האחדות הנפלאה של תושבי העיר מכל החוגים והעדות השמחים יחד באור החנוכה.
דובר העירייה מתי רוזנצוייג שהנחה את האירוע, ציין כי "במטרה לעידוד התרבות והאמנות המקומית המכילה כישרונות גדולים ומפורסמים, השתדלנו לשלב בבמה אמנים מקומיים, אנו מזמינים את אמני העיר להשתלב בפעילויות בית האמנים במשך השנה".
בסיום האירוע הודה הדובר לראש העיר ולצוות המקצועי הבכיר של עיריית בית שמש שסייעו רבות בהפקת האירוע בראשות מנכ"ל העירייה עו"ד מתי חותה וגזבר העירייה רו"ח אריה ברדוגו.
קהל המשתתפים היה אסיר תודה לעיריית בית שמש ולהפקה המקצועית מאוד בראשות מוטי רבינוביץ מחברת 'טיפ הפקות', שניהל את האירועים המורכבים במקצועיות מושלמת וכן לשלום וגשל הפקה מוזיקלית.

